กกต. ประกาศกำหนดวันเลือกตั้งสมาชิกสภาผู้แทนราษฎร 14 พฤษภาคมนี้
นายแสวง บุญมี เลขาธิการคณะกรรมการการเลือกตั้ง(กกต.) แถลงผลการประชุมคณะกรรมการการเลือกตั้ง ในการพิจารณากำหนดวันเลือกตั้ง หลังจากที่มีพระราชกฤษฎีกายุบสภาผู้แทนราษฎร พ.ศ. 2566 เมื่อวานนี้(20 มี.ค.) โดยที่ประชุม กกต. เห็นชอบร่างแผนการจัดการเลือกตั้งสมาชิกสภาผู้แทนราษฎร และร่างประกาศ กกต. ที่เกี่ยวกับการเลือกตั้ง ส.ส. จำนวน 5 ฉบับ โดยกำหนดให้วันอาทิตย์ที่ 14 พฤษภาคม 2566 เป็นวันเลือกตั้งสมาชิกสภาผู้แทนราษฎร และให้วันอาทิตย์ที่ 7 พฤษภาคม 2566 เป็นวันออกเสียงลงคะแนนก่อนวันเลือกตั้ง วันที่ 3-7 เมษายน 2566 เป็นวันรับสมัครสมาชิกสภาผู้แทนราษฎร แบบแบ่งเขตเลือกตั้ง ณ สถานที่ที่ผู้อำนวยการการเลือกตั้งประจำเขตเลือกตั้งประกาศกำหนด วันที่ 4-7 เมษายน 2566 เป็นวันรับสมัครสมาชิกสภาผู้แทนราษฎร แบบบัญชีรายชื่อ และพรรคการเมืองแจ้งรายชื่อบุคคลที่จะแต่งตั้งเป็นนายกรัฐมนตรี ณ ห้องบางกอก อาคารไอราวัตพัฒนา ศาลาว่าการกรุงเทพมหานคร แขวงดินแดง เขตดินแดง กทม. กำหนดระยะเวลายื่นคำขอลงทะเบียนใช้สิทธิออกเสียงลงคะแนนก่อนวันเลือกตั้ง ตั้งแต่วันที่ 27 มีนาคม ถึงวันที่ 13 เมษายน 2566 แจ้งเหตุที่ไม่อาจไปใช้สิทธิ์เลือกตั้งในระหว่างวันที่ 7-13 พฤษภาคม 2566 และ 15-21 พฤษภาคม 2566นอกจากนี้ กกต. ยังเห็นชอบร่างประกาศคณะกรรมการการเลือกตั้งที่เกี่ยวกับการเลือกตั้งสมาชิกสภาผู้แทนราษฎรจำนวน 5 ฉบับ ที่ต้องใช้ในการเลือกตั้งครั้งนี้คือ ร่างประกาศคณะกรรมการการเลือกตั้งเรื่องกำหนดวันเลือกตั้ง วันรับสมัครรับเลือกตั้งแบบบัญชีรายชื่อ และสถานที่ที่พรรคการเมืองจะส่งบัญชีรายชื่อผู้สมัครแบบบัญชีรายชื่อ ร่างประกาศ กกต. เรื่องจำนวนสมาชิกสภาผู้แทนราษฎรแบบแบ่งเขตเลือกตั้ง ที่แต่ละจังหวัดจะพึงมี และจำนวนเขตเลือกตั้งแบบแบ่งเขตเลือกตั้งของแต่ละจังหวัด สภาผู้แทนราษฎรได้เป็นเขตเลือกตั้ง จำนวนเขตเลือกตั้ง และท้องที่ที่ประกอบเป็นเขตเลือกตั้ง ฉบับลงวันที่ 16 มีนาคม 2566 ร่างประกาศเรื่องการรับสมัครเลือกตั้งสมาชิกสภาผู้แทนราษฎร ประกาศเรื่องกำหนดวันและเวลายื่นคำขอลงทะเบียนใช้สิทธิ์ออกเสียงลงคะแนนก่อนวันเลือกตั้งและหลังวันเลือกตั้ง และประกาศกำหนดวันออกเสียงลงคะแนนก่อนวันเลือกตั้ง ณ ที่เลือกตั้งกลางในเขตเลือกตั้ง ที่เลือกตั้งกลางนอกเขตเลือกตั้ง แหล่งที่เลือกตั้งกลางสำหรับคนพิการ ทั้งนี้ สำนักงานคณะกรรมการการเลือกตั้ง จะส่งประกาศดังกล่าว ให้สำนักงานเลขาธิการคณะรัฐมนตรี ในวันพรุ่งนี้ เพื่อลงประกาศในราชกิจจานุเบกษาต่อไป